Laukonlinna

Laukonlinna on Tampereen Laukontorilla sijaitseva, vuonna 1907 valmistunut jugendtyylinen kerrostalo, jonka on suunnitellut arkkitehti Birger Federley. Sen on rakennuttanut kauppias, tiilitehtailija Matti Wigelius (1862–1944). Laukonlinnan pohjakerroksessa on liiketiloja ja yläkerroksissa asuntoja. 

Arkkitehtuuri
Laukonlinnan jalusta on muurattu graniitista ja yläosa on rapattua seinäpintaa. Vesikatto on vihreäksi patinoitunutta kuparia. Torin puoleisessa julkisivussa on epäsymmetrisesti sijoitettu päätykolmio ja kaksi erkkeriä, jotka ovat melko huomaamattomia. Aleksis Kiven kadun puolella julkisivussa on enemmän eloisuutta.

Laukonlinnan ulkoasu muistuttaa kahta Federleyn aiemmin suunnittelemaa kansallisromanttista rakennusta: Tampereen Osake-Pankin taloa ja Blomin taloa. Tutkija Paula Kivisen mukaan Laukonlinnassa näkyy kuitenkin selvästi, että Federley on sitä piirtäessään pyrkinyt luopumaan kansallisromantiikan muotokielestä. Etenkin rakennuksen ovissa ja porrastiloissa on yksinkertaisia, ”rationaalisia” piirteitä.Wacklin 2018, s. 46.

Rakennuksessa on säilynyt useita alkuperäisiä, Federleyn suunnittelemia kaakeliuuneja.Wacklin 2018, s. 54.

Status
Tampereen kaupungin kaavoitusyksikön mukaan Laukonlinna on rakennustaiteen ja kaupunkikuvan kannalta merkittävä kohde. Taloa ei kuitenkaan ole suojeltu.Tampereen kantakaupungin rakennuskulttuuri 1998, s. 13, 74.

Lähteet

Luokka:Tampereen asuinrakennukset
Luokka:Birger Federleyn suunnittelemat rakennukset
Luokka:Nalkala
Luokka:Tampereen liikerakennukset